Па сутнасці дапоўнілі дакладчыка ў сваіх выступленнях пракурор раёна Іван Малафей, намеснік начальніка РАУС Юрый Жалубоўскі, начальнік раённага аддзела па надзвычайных сітуацыях Андрэй Каркоцкі. У прыватнасці, Іван Іванавіч акцэнтаваў увагу на тым, што пры правядзенні рэйдавых мерапрыемстваў амаль ва ўсіх гаспадарках выяўляюцца не адзінкавыя выпадкі парушэнняў працоўнага заканадаўства, заканадаўства аб захаванасці маёмасці і правілаў пажарнай бяспекі. Нярэдкія факты выпівак на рабочых месцах, знаходжання вартаўнікоў на службе “пад мухай”, выпуску вадзіцеляў і механізатараў у рэйсы без медыцынскага агляду. Усё гэта можа прывесці да дарожна-транспартных здарэнняў, пашкоджання маёмасці і прычынення ўрону здароўю грамадзян. Або, як у таварыстве “Слабадская зара”, да канфіскацыі ў даход дзяржавы трактара “МТЗ-82.1”. Там раней механізатара Міхаіла Ходзіна надоўга пазбавілі права кіравання транспартнымі сродкамі за тое, што другі раз на працягу года быў за рулём у нецвярозым стане. Яго перавялі на пасаду слесара рамонтных майстэрань. Тым не менш, хаця ўстаноўлены судом тэрмін яшчэ не закончыўся, 12 ліпеня гэтага года механізатар зноў кіраваў трактарам. І зноў — у нецвярозым стане. Высветлена, што перад выхадам на лінію Міхаіл Ходзін перадрэйсавага агляду не праходзіў, а трактар “МТЗ-82.1” — тэхнічнага. Адсутнічаў і дагавор абавязковага страхавання грамадзянскай адказнасці ўладальнікаў транспартных сродкаў…